Thomas Numme

Thomas Numme (født 28. februar 1970 i Sandefjord) er en norsk journalist, og musiker, som fra 2003 til 2018 var programleder for Senkveld med Thomas og Harald. Thomas Numme vokste opp i Sandefjord i 1970- og 1980-årene og bor sammen med kona Annette Walther Numme og deres tre barn i Oslo.

Programleder 
Thomas Numme er utdannet radiojournalist og debuterte i riksmedia som programleder og reporter i radioprogrammet Holger Nielsens Metode i NRK P3. Deretter var Numme programleder i NRK for Barne-TVprogrammene: Videosirkus og Nå er det Nå. Numme ble etterhvert anker i NRKs ungdomsprogram Trigger i sammen med Solveig Kloppen.

I 2002 ledet Numme det aller første norske Melodi Grand Prix Junior i sammen med Stian Barsnes-Simonsen. I januar 2003 ble Numme og Harald Rønneberg programledere for TV 2-programmet Idol. Fra høsten 2003 til mai 2018 ledet Numme og Rønneberg sitt eget talkshow, Senkveld med Thomas og Harald. I 2020 var han og kona programleder for programmet Casa Numme på TV2. Der dro til feriehuset sitt i Spania og fikk besøk av to personer i hvert program. 

Numme og hans programmer var nominert til Gullruten, blant annet som årets programleder 15 ganger, før han endelig vant i kategorien beste underholdningsprogram for Senkveld med Thomas og Harald under Gullruten 2010.. Han vant senere klassen beste mannlige programleder under Gullruten 2015. Under Gullruten 2018 fikk han og Rønneberg hedersprisen for sine 15 år som programleder for Senkveld med Thomas og Harald.

Thomas Numme er også en yndet foredragsholder og arrangementsleder der han blant annet opptrer med sang, gjerne i sammen med sin far, entertaineren Yngvar Numme fra Dizzie Tunes.

Musiker 
Thomas Numme tok pianotimer i barndommen og lærte i ungdommen å spille gitar. På slutten av 1980-tallet var Numme vokalist, gitarist og låtskriver i bandet The Legends. I begynnelsen av 1990-årene var Numme frontfigur, vokalist og låtskriver i bandet Karius&Baktus med kjente musikere som trommeslageren Thomas Strønen.

Thomas Numme har i de senere år spesialisert seg innenfor storbandsjangeren. I forbindelse med hyllesten til Raga Rockers i 2015: Sannhet På Boks - En Hyllest Til Raga Rockers, bidro Thomas Numme Big Band med låta Ånden som går.  Foruten å være fast frontfigur og vokalist i storbandet Vegas - som for tiden hyller Elvis Presley - gjør Numme stadig spillejobber med andre storband der han synger standardlåter fra artister som Dean Martin og Frank Sinatra.

Produsent, regissør, manusforfatter og skuespiller  
Thomas Numme er deleier i artistbyrået/managementselskapet PLAN-B AS (etablert 1998), sammen med blant andre Harald Rønneberg, Truls Svendsen og Nicolai Nansen. I 2012 ble PLAN-B TV AS etablert, hvilket står bak produksjoner som Senkveld med Thomas og Harald, Senkveld på turné, Truls oppdrag Hurtigruten og Oppdrag Norge, Tjukken og Lillemor, Thomas og Harald møter idrettskongen og Kongen på haugen.

Numme var regissør og manusforfatter for tv-serien «Sigurd & Ronny», med Yngvar Numme og Tor Erik Gunstrøm, som gikk på TV 2 fra 2001.

Numme har rollen som Harry i Folketeaterets oppsetting av Mamma Mia! som hadde premiere 26. august 2021.

Håndballspiller 
I barndom og ungdom var Thomas Numme en talentfull håndballspiller. Numme spilte på klubblaget Sandar, som vant en rekke serie- og cupgull, og ikke minst flere gull i Norges uoffisielle norgesmesterskap Peter Wessel Cupen. Numme var ved flere anledninger på Vestfold kretslag og spilte på eliteserienivå for Sandefjord Håndballklubb. Numme vant cupmestergull med Sandefjord HK i 1989 og spilte seks yngre landskamper for Norge.

Thomas Nummes rasteplass 
Thomas Numme vokste opp i Vesterøya i Sandefjord i 1970- og 1980-årene. Da Senkveld hadde direktesending fra Sandefjord i januar 2016, ble Numme tatt med utover i Vesterøya. Ferden farte forbi Huseby der Numme vokste opp, og videre forbi Vesterøy barneskole der Numme gikk i seks år, og helt ut til Langeby badestrand der Thomas Numme fikk en rasteplass oppkalt etter seg: «Thomas Nummes rasteplass».

Diskografi
Feliz Navidad God Jul and Merry Christmas to all (2006)
Summertime (2008), med Harald Rønneberg
Gutta på skauen (2009), med Dansken & Fingern
Nå er jula her igjen (2015), med Harald Rønneberg

The Rocks
Feel the Rock (2004)
66 (2004), med Wenche Myhre

Karius & Baktus
Promo (1994)

Deltar på
 A Cappellissimo & Kringkastingsorkestret: Petres julehit '97 (1997)
 Wenche Myhre: 50 beste gjennom 50 år (2004)
 Wenche Myhre: 1965–2004 (2015)
 Raga Rockers-tribute: Sannhet på boks – en hyllest til Raga Rockers (2015)

Referanser

Eksterne lenker 
 
 
  Dagbladet Portrettet Numme to
  NRK Upunkt Trigger
  Senkveld-Thomas gjør comeback i klubben han «hatet» mest av alt
  «Numme-effekten» løftet Runar til seier
  Her er Thomas Nummes ukjente side
  VEGAS In Concert Starring Thomas Numme
  Endelig vant Thomas Numme: – Det er jækla gøy!

Programledere for NRK
Programledere for TV 2
Vinnere av Gullruten for beste programleder
Vinnere av Gullrutens hederspris
Personer fra Sandefjord kommune
Alumni fra Høgskulen i Volda
Programledere for «Idol»
Norske håndballspillere
71° nord-deltakere